《摸鱼儿 暮春之初，张仲甫中翰应昌邀集湖上，次张韵，梅茂才住钺见赠韵》
清代·黄燮清

过清明、一番轻软，新黄都在垂柳。东风细逐平芜远，吹送钿车罗袖。

春似绣。都付与、才人滴粉搓酥手。绯桃谢否。乍急雨跳珠，飞花湿锦，幽涧玉琴奏。

江南望，空自登临念旧。沈酣聊学犀首。新亭无限河山泪，遣恨暂销杯酒。

莺燕瘦。怅六代、琼枝又到飘零后。闲鸥梦久。待笛谱同修，渔篷稳坐，尘事且缄口。

作者简介：黄燮清（1805～1864）晚清诗人、剧作家。原名宪清，字韵甫，号韵珊，又号吟香诗舫主人。浙江海盐武原镇人。道光十五年（1835）举人，后屡试不第，晚年始得宜都县令，调任松滋，未几卒。少工词曲，中年以后始致力于诗文。其诗多抒写个人不平遭遇及人民的生活疾苦，咏史吊古之作深沉豪放，颇具特色。有《倚晴楼诗集》及《倚睛楼七种曲》传世。